text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 3 април 2013 година
  за изменение на приложение I към Решение 2004/211/ЕО по отношение на вписването за Мексико в списъка на трети страни и части от тях, от които е разрешен вносът в Европейския съюз на живи еднокопитни и на сперма, яйцеклетки и ембриони от еднокопитни
  (нотифицирано под номер C(2013) 1794)
  (текст от значение за ЕИП)
  (2013/167/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по специално член 17, параграф 3, буква а) от нея,
  като взе предвид Директива 2009/156/ЕО на Съвета от 30 ноември 2009 г. относно ветеринарно-санитарните условия, регулиращи движението и вноса от трети страни на еднокопитни животни (2), и по-специално член 12, параграфи 1 и 4 и член 19, уводното изречение и букви а) и б) от нея,
  като има предвид, че:
  (1)
  С Директива 92/65/ЕИО се определят условията, приложими при вноса в Съюза, inter alia, на сперма, яйцеклетки и ембриони от еднокопитни животни. Тези условия трябва да бъдат най-малкото равностойни на условията, приложими при търговията между държавите членки.
  (2)
  С Директива 2009/156/ЕО се определят ветеринарно-санитарните условия за вноса в Съюза на живи еднокопитни животни. В нея е предвидено, че вносът на еднокопитни животни в Съюза се разрешава само от трети страни, които са били свободни от венецуелски енцефаломиелит по конете за период от две години.
  (3)
  С Решение 2004/211/ЕО на Комисията от 6 януари 2004 г. относно установяване на списъка на трети страни и части от техните територии, от които държавите членки разрешават вноса на живи еднокопитни и на сперма, яйцеклетки и ембриони от еднокопитни, и за изменение на решения 93/195/ЕИО и 94/63/ЕО (3) се установява списък на трети държави - или части от тях, когато се прилага регионализация - от които държавите членки следва да разрешават вноса на еднокопитни и на сперма, яйцеклетки и ембриони от тях, и се посочват другите условия, които се прилагат по отношение на този внос. Този списък е установен в приложение I към Решение 2004/211/ЕО.
  (4)
  В списъка в приложение I към Решение 2004/211/ЕО е посочено, че се разрешават временният внос на регистрирани коне, повторното влизане на регистрирани коне за конни надбягвания, спортни състезания и културни прояви след временен износ, вносът на регистрирани еднокопитни и еднокопитни за разплод и доотглеждане, както и вносът на сперма, яйцеклетки и ембриони от еднокопитни животни от Мексико, с изключение на щатите Chiapas, Oaxaca, Tabasco и Veracruz.
  (5)
  През септември 2012 г. Комисията публикува окончателния си доклад от одит, проведен в Мексико от 17 до 27 април 2012 г. с цел да се направи преглед на ветеринарно-санитарните мерки за контрол и процедурите за сертифициране, приложими за износа на живи еднокопитни и сперма от тях в Европейския съюз (4), като в този доклад бяха установени редица съществени недостатъци по отношение на контрола върху движението на еднокопитни в рамките на посочената трета държава, а оттам и по отношение на спазването на установените правила за регионализация, гаранциите във връзка с везикулозния стоматит и инфекциозната анемия по конете, както и одобрението и надзора на центровете за събиране на сперма от животни от рода на еднокопитните. На тези недостатъци не беше обърнато достатъчно внимание от страна на компетентните органи на Мексико в отговора им на препоръките от одитния доклад на Комисията и в предприетите от тях последващи действия.
  (6)
  Тази ситуация може да представлява риск за здравето на животните от популацията на еднокопитните в Съюза, поради което вносът на еднокопитни животни и на сперма, яйцеклетки и ембриони от животни от вида еднокопитни животни от Мексико следва да не бъде разрешен.
  (7)
  Следователно данните за посочената трета държава в приложение I към Решение 2004/211/ЕО следва да бъдат изменени.
  (8)
  Поради това Решение 2004/211/ЕО следва да бъде съответно изменено.
  (9)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  В приложение I към Решение 2004/211/ЕО данните за Мексико се заменят със следното:
  „MX
  Мексико
  MX-0
  Цялата територия
  D
  -
  -
  -
  -
  -
  -
  -
  -
  -“
  Член 2
  Адресати на настоящото решение са държавите членки.
  Съставено в Брюксел на 3 април 2013 година.